เริ่มจำหน่ายชุดตรวจโควิด-19 โครงการ ATK คุณภาพ เพื่อสังคมไทย ราคาชุดละ 40 บาท
องค์การเภสัชกรรม เริ่มจำหน่ายชุดตรวจโควิด-19 คุณภาพ ภายใต้ โครงการ ATK คุณภาพเพื่อสังคมไทย จัดหาและจำหน่าย ATK คุณภาพได้มาตรฐานสำนักงานคณะกรรมการอาหารและยา (อย.) ในราคาเหมาะสม ให้แก่ประชาชน หน่วยงานภาครัฐและเอกชนต่างๆ โดยเปิดจำหน่ายให้กับประชาชนผ่านร้านขายยาขององค์การเภสัชกรรมทั้ง 8 สาขาทั่วกรุงเทพ โดยระยะแรก จัดหามาแล้ว 2 ล้านชุด จำหน่ายชุดละ 40 บาท สำหรับแนวทางการจำหน่ายในแต่ละวัน ที่ร้านขายยาองค์การเภสัชกรรม สาขาราชเทวี (สำนักงานใหญ่) ตรงข้ามโรงพยาบาลรามาธิบดี จะเริ่มเปิดให้ประชาชนรับบัตรคิวและจำหน่ายตั้งแต่เวลา 08.00 น. เป็นต้นไป สินค้าที่จำหน่ายมี 2 รูปแบบคือ แบบชุดซองละ 5 ชุด จำนวน 500 คิว และแบบกล่อง กล่องละ 20 ชุด จำนวน 500 คิว จำกัดการซื้อหนึ่งคิวต่อหนึ่งรูปแบบเท่านั้น เพื่อให้ประชาชนที่ต้องการได้เข้าถึงผลิตภัณฑ์มากขึ้น?ส่วนร้านยาองค์การเภสัชกรรมสาขาอื่นๆ ทั้งสาขายศเส สาขาจรัญสนิทวงศ์ สาขาเทเวศร์ สาขารังสิต สาขากระทรวงสาธารณสุข ตึกกรมการแพทย์ สาขาเวชศาสตร์เขตร้อน และสาขาศูนย์ราชการเฉลิมพระเกียรติ 80 พรรษา จะเปิดจำหน่ายให้กับประชาชนในรูปแบบ และการบริหารจัดการที่ใกล้เคียงกันกับสาขาใหญ่ราชเทวี แต่จำนวนคิวต่อวันขึ้นอยู่กับแต่ละสาขา โดยจะประเมินสถานการณ์ความต้องการของแต่ละร้าน หากมีความต้องการสูงก็จะกระจายจากสาขาราชเทวี ไปยังสาขาอื่นๆ และในเร็วๆ นี้ องค์การเภสัชกรรมจะมีการจำหน่ายผ่านระบบออนไลน์ด้วย ซึ่งขณะนี้ได้ยื่นเรื่องขออนุญาตโฆษณาเครื่องมือแพทย์กับ อย.แล้ว เมื่อได้รับอนุญาตจะเริ่มจำหน่ายต่อไป สำหรับหน่วยงาน บริษัท องค์กรต่างๆ ที่ต้องการซื้อ ATK ให้ทำหนังสือถึง ผู้อำนวยการกองการขายภาคเอกชน แจ้งจำนวนที่ต้องการสั่งซื้อ พร้อมชื่อและเบอร์โทรติดต่อกลับ โดยติดต่อสั่งซื้อได้ที่กองการขายเอกชน โทร 02-203-8841 Fax 02-640-7977 Add Line ที่เบอร์ 094 1909469 Email : kitti.r@gpo.or.th และสำหรับประชาชนทั่วไป สามารถซื้อได้ที่ร้านขายยาองค์การเภสัชกรรมทุกสาขา ติดต่อสอบถามข้อมูลเพิ่มเติมได้ที่ Call Center โทร 1648